Virallinen lehti nro C 386 , 11/12/1998 s. 0107



KIRJALLINEN KYSYMYS E-1287/98 esittäjä(t): Gerardo Fernández-Albor (PPE) komissiolle (29. huhtikuuta 1998) Aihe: Nuorten omatoimista työllistymistä suosivien toimenpiteiden tukeminen Muutamat rahoituslaitokset ovat päättäneet perustaa erilaisia nuorten omatoimiseen työllistymiseen tähtääviä tukirakenteita keinona edistää sitä, että useat nuoret työttömät löytäisivät paikkansa työelämässä. Tulokset ovat todella lupaavia. Tämän vuoksi rahoituslaitokset ovat jatkaneet käytäntöä suunnata osa normaalin voiton ylittävästä voitosta näiden tukirakenteiden toiminnan ja kehittämisen edistämiseen. Täten ne kannustavat uusien työpaikkojen luomista nuorille erityisesti nuorten perustamien yritysten muodossa. Katsooko komissio, että sen kannattaisi käyttää hyväkseen näitä myönteisiä kokemuksia ja luoda toimenpiteitä, joiden kautta rahoituslaitokset suuntaisivat osan normaalin voiton ylittävästä voitosta nuorten omatoimiseen työllistymiseen ja tukisivat tällä tavoin sitä, että osa tuotoista palaa yhteiskuntaan ikään kuin sosiaalisen osingon muodossa? Komission jäsenen Pádraig Flynninkomission puolesta antama vastaus (25. toukokuuta 1998) Luxemburgissa marraskuussa 1997 pidetyssä ylimääräisessä työllisyysasiain huippukokouksessa käynnistetyssä uudessa eurooppalaisessa työllisyysstrategiassa ja kokouksessa hyväksytyissä työllisyyttä koskevissa suuntaviivoissa näkyy selkeästi nuorten työttömyyteen liittyvälle ongelmalle annettu etusija. Eurooppalaisessa strategiassa korostetaan erityisesti nuorten sopeutumiskyvyn parantamisen osalta muun muassa uusien yhteistyökumppanuussuhteiden kehittämistä etenkin työmarkkinaosapuolten ja yritysmaailman kanssa. Arvoisan parlamentin jäsenen mainitsema esimerkki on kiintoisa osoitus siitä, miten taloudelliset toimijat voivat edistää nuorten sopeutumista työelämään omatoimisen työllistymisen avulla. Tietojen, kokemuksen ja hyvien käytäntöjen vaihto on aina ollut keskeisellä sijalla yhteisön toiminnassa. Tämä toiminta saa uutta vauhtia analysointia, tutkimusta ja yhteistyötä koskevista yhteisön toimista työllisyyden ja työmarkkinoiden alalla 23. helmikuuta 1998 tehdyn neuvoston päätöksen 98/171/EY(1) myötä. Amsterdamin sopimuksen 129 artiklan tuleva täytäntöönpano edistää myös sellaisia innovatiivisia projekteja, joilla voidaan tukea eurooppalaista työllisyysstrategiaa. Nuorten yrittäjyys ja omatoiminen työllistyminen on yksi esimerkki niistä hyvistä käytännöistä, jotka on mainittu vuoden 1997 yhteisessä työllisyysraportissa(2). Tämä nuorten toiminta voisi olla yksi niistä aloista, joilla voidaan edistää vaihtotoimintaa ja saada kaikki jäsenvaltiot hyötymään niiden jäsenvaltioiden kokemuksista, joissa on jo kehittynyt laaja käytäntö tällä alalla. Edellä mainitun kokemusten vaihdon lisäksi nuorten eurooppalaista vapaaehtoistyötä koskevalla yhteisön toimintaohjelmalla, joka on tarkoitus hyväksyä pian(3), tuetaan suoraan sellaisten nuorten aloitteita, jotka haluavat eurooppalaisen vapaaehtoistyöjakson jälkeen ryhtyä yrittäjiksi ja luoda itselleen työpaikan. Nuorten Eurooppa -ohjelman väliarviointi on osoittanut, että yhteisön tukemista nuorten aloitteista kolmannes on johtanut työpaikkojen luomiseen, ja tästä ohjelmasta saadun myönteisen kokemuksen pohjalta nuorille eurooppalaisen vapaaehtoistyön jatkoksi myönnettävä yhteisön tuki saattaa merkittävällä tavalla kannustaa rahoittajia edistämään nuorten työllistämisaloitteita ja täydentää rahoittajien myöntämää tukea. (1) EYVL L 63, 4.3.1998. (2) SEC(97) 1769, lopullinen. (3) KOM(98) 201, lopullinen.